CELEX: 32020R0780
Language: sk
Date: 2020-06-12 00:00:00
Title: Vykonávacie nariadenie Komisie (EÚ) 2020/780 z 12. júna 2020, ktorým sa mení nariadenie (EÚ) č. 445/2011 a vykonávacie nariadenie (EÚ) 2019/779, pokiaľ ide o opatrenia na predĺženie platnosti určitých osvedčení železničných subjektov zodpovedných za údržbu a určité prechodné ustanovenia z dôvodu pandémie COVID-19 (Text s významom pre EHP)

15.6.2020   
               
               
                  SK
               
               
                  Úradný vestník Európskej únie
               
               
                  L 188/8
               
            
         VYKONÁVACIE NARIADENIE KOMISIE (EÚ) 2020/780
         z 12. júna 2020,
         ktorým sa mení nariadenie (EÚ) č. 445/2011 a vykonávacie nariadenie (EÚ) 2019/779, pokiaľ ide o opatrenia na predĺženie platnosti určitých osvedčení železničných subjektov zodpovedných za údržbu a určité prechodné ustanovenia z dôvodu pandémie COVID-19
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady (EÚ) 2016/798 z 11. mája 2016 o bezpečnosti železníc (1), a najmä na jej článok 14 ods. 6,
         keďže:
         
                     (1)
                  
                  
                     Členské štáty informovali Komisiu o ťažkostiach pri obnove určitých osvedčení železničných subjektov zodpovedných za údržbu (ďalej len „ECM“) v dôsledku opatrení prijatých v nadväznosti na pandémiu COVID-19.
                  
               
                     (2)
                  
                  
                     Obnovenie osvedčení ECM alebo osvedčení týkajúcich sa externe zabezpečovaných funkcií údržby nákladných vozňov v súlade s nariadením Komisie (EÚ) č. 445/2011 (2), ak ich platnosť uplynula alebo sa blíži jej uplynutie, nemusí byť možné vzhľadom na opatrenia potrebné v dôsledku pandémie COVID-19, ktoré boli uvedené do praxe v niektorých členských štátoch od 1. marca 2020. Predovšetkým certifikačné orgány ECM nemusia byť schopné vykonať všetky predbežné úkony potrebné na preskúmanie osvedčovania ECM alebo externe zabezpečovaných funkcií údržby načas, buď v súlade s nariadením (EÚ) č. 445/2011, alebo od 16. júna 2020 s vykonávacím nariadením Komisie (EÚ) 2019/779 (3).
                  
               
                     (3)
                  
                  
                     Na zaistenie kontinuity činnosti by sa mala platnosť osvedčení ECM a osvedčení týkajúcich sa externe zabezpečovaných funkcií údržby vydaných v súlade s nariadením (EÚ) č. 445/2011, ktorých platnosť uplynie medzi 1. marcom 2020 a 31. augustom 2020, predĺžiť o ďalších 6 mesiacov. Tým by nemalo byť dotknuté uplatňovanie článku 7 ods. 7 nariadenia (EÚ) č. 445/2011, ak certifikačný orgán zistí, že subjekt zodpovedný za údržbu už nespĺňa požiadavky, na základe ktorých bolo osvedčenie ECM alebo osvedčenie týkajúce sa externe zabezpečovaných funkcií údržby vydané.
                  
               
                     (4)
                  
                  
                     Vzhľadom na pandémiu COVID-19 je vhodné poskytnúť viac času na splnenie požiadaviek týkajúcich sa komponentov kľúčových z hľadiska bezpečnosti a uplatňovania nového režimu na vozidlá iné ako nákladné vozne. Prechodné ustanovenia vykonávacieho nariadenia (EÚ) 2019/779 by sa preto mali upraviť.
                  
               
                     (5)
                  
                  
                     Nariadenie (EÚ) č. 445/2011 a vykonávacie nariadenie (EÚ) 2019/779 by sa preto mali zodpovedajúcim spôsobom zmeniť.
                  
               
                     (6)
                  
                  
                     Od 1. marca 2020 už mohla platnosť určitých osvedčení ECM uplynúť. S cieľom predísť akejkoľvek právnej neistote by sa preto predĺženie platnosti osvedčení ECM malo uplatňovať od 1. marca 2020.
                  
               
                     (7)
                  
                  
                     Opatrenia stanovené v tomto nariadení sú v súlade so stanoviskom výboru uvedeného v článku 51 ods. 1 smernice Európskeho parlamentu a Rady (EÚ) 2016/797 (4).
                  
               
                     (8)
                  
                  
                     S cieľom zabezpečiť účinnosť opatrení uvedených v tomto nariadení by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie,
                  
               PRIJALA TOTO NARIADENIE:
         
            Článok 1
            V článku 7 nariadenia (EÚ) č. 445/2011 sa odsek 4 nahrádza takto:
            
                        „4.
                     
                     
                        Bez toho, aby boli dotknuté ustanovenia článku 15 ods. 6 vykonávacieho nariadenia Komisie (EÚ) 2019/779 (*1), je osvedčenie ECM platné na obdobie najviac piatich rokov. Držiteľ osvedčenia bezodkladne informuje certifikačný orgán o každej podstatnej zmene okolností existujúcich v čase udelenia osvedčenia, aby certifikačný orgán mohol prijať rozhodnutie o jeho zmene, obnovení alebo zrušení.
                     
                  
         
            Článok 2
            Vykonávacie nariadenie (EÚ) 2019/779 sa mení takto:
            
                        1.
                     
                     
                        Článok 15 ods. 5 sa nahrádza takto:
                        
                                    „5.
                                 
                                 
                                    Všetky subjekty zodpovedné za údržbu vozidiel iných ako nákladné vozne a vozidiel uvedených v článku 15 ods. 1 smernice (EÚ) 2016/798, na ktoré sa nevzťahujú odseky 2 až 4, musia splniť podmienky tohto nariadenia najneskôr do 16. júna 2022.“
                                 
                              
                  
                        2.
                     
                     
                        V článku 15 sa dopĺňa tento odsek 6:
                        
                                    „6.
                                 
                                 
                                    Bez toho, aby bol dotknutý akýkoľvek postup, ktorý môže certifikačný orgán uplatniť na základe ustanovení článku 7 ods. 7 nariadenia (EÚ) č. 445/2011, sa platnosť osvedčení ECM a osvedčení týkajúcich sa externe zabezpečovaných funkcií údržby vydaných v súlade s daným nariadením, ktorých platnosť uplynie v období od 1. marca 2020 do 31. augusta 2020, predĺži o ďalších šesť mesiacov.“
                                 
                              
                  
                        3.
                     
                     
                        V článku 17 sa druhý pododsek nahrádza takto:
                        
                                     
                                 
                                 
                                    „Uplatňuje sa od 16. júna 2020. článok 4 sa však uplatňuje od 16. júna 2021 a článok 15 ods. 6 sa uplatňuje od 1. marca 2020.“
                                 
                              
                  
         
            Článok 3
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. júna 2020
            
               
                  Za Komisiu
               
               
                  Predsedníčka
               
               Ursula VON DER LEYEN
            
         
         
            (1)  Ú. v. EÚ L 138, 26.5.2016, s. 102.
         
            (2)  Nariadenie Komisie (EÚ) č. 445/2011 z 10. mája 2011 o systéme certifikácie subjektov zodpovedných za údržbu nákladných vozňov a o zmene a doplnení nariadenia (ES) č. 653/2007 (Ú. v. EÚ L 122, 11.5.2011, s. 22).
         
            (3)  Vykonávacie nariadenie Komisie (EÚ) 2019/779 zo 16. mája 2019, ktorým sa stanovujú podrobné ustanovenia o systéme certifikácie subjektov zodpovedných za údržbu vozidiel podľa smernice Európskeho parlamentu a Rady (EÚ) 2016/798 a ktorým sa zrušuje nariadenie Komisie (EÚ) č. 445/2011 (Ú. v. EÚ L 139 I, 27.5.2019, s. 360).
         
            (4)  Smernica Európskeho parlamentu a Rady (EÚ) 2016/797 z 11. mája 2016 o interoperabilite železničného systému v Európskej únii (Ú. v. EÚ L 138, 26.5.2016, s. 44).